‘Valke gaan Malema ondersoek’Julius Malema Foto: Werner Beukes/SAPA Minister Nathi Nhleko het tydens ŉ mediakonferensie by die parlement gereageer op Malema se uitlatings in ŉ onderhoud met Al Jazeera dat die demokraties verkose regering “deur die loop van ŉ geweer” omvergewerp sal word. Nhleko het die uitlatings beskryf as “roekeloos” en as “opstokery” en gesê dit het die potensiaal om “die land in chaos te dompel”. “Die saak word nou deur die Valke ondersoek,” het Nhleko gesê. Die aanklagte teen Malema is deur die ANC by die Hillbrow-polisiestasie aanhangig gemaak. “Ons moet verantwoordelik wees en ons daarvan weerhou om werklike griewe wat verskeie gemeenskappe het te gebruik om eng politieke agendas te dryf wat die potensiaal het om die land se destabiliseer,” het Nhleko gesê. Die ANC-hoofsweep se kantoor het vroeër in ŉ verklaring Malema se uitlatings veroordeel. Volgens die ANC is dreigemente om die regering omver te werp ŉ ernstige gevaar vir die Grondwet en die mense van die land. “Suid-Afrikaners kan nie bekostig om Malema se dreigemente ligtelik te neem nie, gegewe die land se tragiese verlede van politieke geweld en bloedverlies,” het die party gesê.